Ján Findra

Prof. PhDr. Ján Findra, DrSc. (* 25. marec 1934, Málinec† 6. máj 2019, Banská Bystrica) bol významný slovenský jazykovedec, vysokoškolský pedagóg, prvý rektor Univerzity Mateja Bela v Banskej Bystrici.

Životopis 
V období 1950-1953 navštevoval gymnázium v Lučenci, v rokoch 1953-1957 študoval slovenčinu a dejepis na Fakulte spoločenských vied Vysokej školy pedagogickej v Bratislave. V rokoch 1957-1961 pôsobil ako profesor na Pedagogickej škole v Lučenci, od roku 1961 pracoval ako vysokoškolský pedagóg na Pedagogickom inštitúte a neskôr Pedagogickej fakulte v Banskej Bystrici, kde bol od roku 1984 vedúcim Katedry slovenského jazyka a literatúry, od roku 1989 dekanom fakulty a od roku 1992 prvým rektorom novozriadenej Univerzity Mateja Bela. V rokoch 1993-1999 pôsobil ako vedúci Kancelárie prezidenta Slovenskej republiky v Bratislave, od roku 2000 bol profesorom Fakulty humanitných vied Univerzity Mateja Bela v Banskej Bystrici.

Popri špeciálnom jazykovednom bádaní sústredil sa aj na skúmanie štýlu umeleckej prózy, publikoval početné štúdie s literárnovednou a štylistickou problematikou v odborných periodikách a zborníkoch. Vo svojom diele sa venoval aj teoretickým, metodologickým a praktickým problémom umeleckého prednesu a rečníckeho prejavu. Ján Findra je autor a spolutvorca učebníc gramatiky a štylistiky.

Dielo 
 Rozbor štýlu prózy (1971)
 Umenie prednesu (1974)
 Slovník literárnovedných termínov (spoluautor) (1979, 1987) 
 Stavba a prednes rečníckeho prejavu (1989)
 Jazyk, reč, človek (1989)
 Štylistika slovenčiny (2004)

Literatúra 
 Slovenský literárny kalendár

Externé odkazy 
 

Slovenskí jazykovedci
Slovenskí univerzitní profesori
Rektori Univerzity Mateja Bela
Dekani Pedagogickej fakulty Univerzity Mateja Bela v Banskej Bystrici
Osobnosti z Málinca
Vyučujúci na Filozofickej fakulte Univerzity Mateja Bela v Banskej Bystrici
Vedúci Kancelárie prezidenta Slovenskej republiky